ພະແນກ ປທສ ແຂວງບໍ່ແກ້ວ
ຈັດກອງປະຊຸມ ຕີລາຄາ ປະເມີນຜົນງານ ຂອງພະນັກງານ-ລັດຖະກອນ ປະຈໍາປີ 2018
ວັນທີ 7 ກັນຍາ 2018 ພະແນກ ໄປສະນີ, ໂທລະຄົມມະນາຄົມ ແລະ ການສື່ສານ ແຂວງບໍ່ແກ້ວ ໄດ້ຈັດກອງປະຊຸມ ຕີລາຄາປະເມີນຜົນງານ ການຈັດຕັ້ງປະຕິບັດວຽກງານ ຂອງພະນັກງານ-ລັດຖະກອນ ປະຈໍາສົກປີ 2018, ໂດຍການເປັນປະທານຂອງ ທ່ານ ບຸນທອງ ແສງສີກອງ ກໍາມະການພັກແຂວງ ຫົວໜ້າພະແນກ ປທສ ແຂວງ, ມີບັນດາຮອງຫົວໜ້າພະແນກ, ແຂກຮັບເຊີນຈາກພາກສ່ວນທີ່ກ່ຽວຂ້ອງ, ຫົວໜ້າຂະແໜງ, ຮອງຂະແໜງ, ພະນັກງານ-ລັດຖະກອນເຂົ້າຮ່ວມ.
ໃນກອງປະຊຸມ ຜູ້ເຂົ້າຮ່ວມໄດ້ຮັບຟັງ ການຜ່ານ ດໍາລັດວ່າດ້ວຍການປະເມີນຜົນງານຂອງພະນັກງານ-ລັດຖະກອນ ເພື່ອເຮັດໃຫ້ວຽກງານດັ່ງກ່າວ ດໍາເນີນຢ່າງເປັນລະບົບ, ຖືກຕ້ອງ, ສອດຄ່ອງ ກັບແນວທາງນະໂຍບາຍຂອງພັກ ແລະ ກົດໝາຍຂອງລັດ ເພື່ອຮັບປະກັນຄວາມເປັນເອກະພາບ, ໂປງໃສ ແລະ ຖືກຕ້ອງກັບສະພາບຄວາມເປັນຈິງ ແນ່ໃສເຮັດໃຫ້ວຽກງານປະເມີນຜົນຂອງພະນັກງານ-ລັດຖະກອນ ທີ່ສັງກັດອົງການຈັດຕັ້ງລັດ, ແນວລາວສ້າງຊາດ, ອົງການຈັດຕັ້ງມະຫາຊົນ, ຂັ້ນສູນກາງ ແລະ ອົງການປົກຄອງທ້ອງຖິ່ນ ໃນຂອບເຂດທົ່ວປະເທດ ໃຫ້ມີປະສິດທິພາບ ແລະ ປະສິດທິຜົນ, ການປະເມີນຜົນ ປະຕິບັດວຽກງານຂອງພະນັກງານ-ລັດຖະກອນ ແມ່ນວິທີການຕີລາຄາປະເມີນຜົນ ຕາມມາດຕະຖານວັດແທກ ຜົນສໍາເລັດໃນການປະຕິບັດໜ້າທີ່ວຽກງານຂອງພະນັກງານ-ລັດຖະກອນ ຢ່າງເປັນລະບົບຕໍ່ເນືອງ ຜ່ານຄໍາແນະນໍາ ການຈັດຕັ້ງປະຕິບັດ ດໍາລັດວ່າດ້ວຍການປະເມີນຜົນງານ ຂອງພະນັກງານ-ລັດຖະກອນ ອະທິບາຍ ແນະນໍາ ຫຼັກການ ລະບຽບການ ມາດຕະຖານກ່ຽວກັບ ການຈັດຕັ້ງປະເມີນຜົນໃຫ້ຈະແຈ້ງ ຫັດກຸມ ເຂົ້າໃຈງ່າຍ ແລະ ສາມາດຈັດຕັ້ງປະຕິບັດ ຂັ້ນຕອນຂອງການປະເມີນຜົນ ປົກກະຕິຄື: ການປະເມີນຕົນເອງ, ການປະເມີນຂອງເພື່ອນຮ່ວມງານ, ການປະເມີນຂອງການຈັດຕັ້ງບ່ອນສັງກັດ ແລະ ການປະເມີນຂອງການຈັດຕັ້ງຂັ້ນເທິງຖັດ ຈາກນັ້ນ ຄະນະຮັບຜິດຊອບ ໄດ້ແນະນໍາຕາຕະລາງ ປະເມີນຜົນ ການປະຕິບັດວຽກງານ ຂອງພະນັກງານ-ລັດຖະກອນ.
ຕອນທ້າຍຂອງພິທີ ໄດ້ມອບໃບຍ້ອງຍໍ ຂອງເຈົ້າແຂວງໆບໍ່ແກ້ວ ແລະ ໃບຍ້ອງຍໍ ຂອງພະແນກ ປທສ ແຂວງ ໃຫ້ບຸກຄົນທີ່ມີຜົນງານດີເດັ່ນ ໃນການປະກອບສ່ວນ ປົກປັກຮັກສາ ແລະ ສ້າງສາພັດທະນາປະເທດຊາດ ກໍ່ຄືແຂວງບໍ່ແກ້ວ ຕະຫຼອດໄລຍະ 1 ປີ ທີ່ຜ່ານມາ ກ່າວມອບໂດຍ ທ່ານ ບຸນທອງ ແສງສີກອງ ແລະ ທ່ານ ບຸນຍົກອິນ ພາວົງ ເພື່ອຢັ້ງຢືນ ປະກອບສ່ວນ ໃນວຽກງານໄລຍະທີ່ຜ່ານມາ.
ບົດຂ່າວ ແລະ ຮູບໂດຍ: ນິດ ເຄືອມີໄຊ